khistorydata/jeongjo-sjw-relations huggingface dataset:
정조 1년 · 목
會寧府使李廷壽進前。予曰。 先大王每下敎曰。或以末望落點者。爲取久勤之意也。昨日末擬落點者。亦取久勤之意也。邊遠重地。無負擇送之意。端川府使申遇文進前。予曰。何事爲加資乎。遇文曰。待罪高原。善治加資矣。南陽府使柳仁喆進前。予曰。南陽連値凶荒。邑弊民瘼。難以救濟云。下去善爲。以副朝家委卑之意。昌原府使張鉉佐進前。予曰。副擬落點。予意有在。下去善爲之。永興府使金相台進前。予曰。聞汝勤幹於吏治。故以末擬落點。盡心爲之。無負朝家分憂之意。橫城縣監李鉉重進前。予曰。曾經守令乎。鉉重曰。前爲萬頃縣令矣。予曰。七事之外。爲治之法。不一其道。盡心爲之也。熊川縣監李春琦進前。予曰。汝以別軍職。素稱善射者。以善射之法。推於善治之道也。堤川縣監李得老進前。予曰。初爲外任乎。得老曰。曾爲禮山縣監矣。予曰。爲治之道。非獨七事而己。前日絲綸之申飭於諸道諸邑者多矣。下去後。隨事盡心爲之。軍威縣令兪漢炅進前。予曰。守令幾次爲之乎。漢炅曰。初爲外任矣。予謂承旨金文淳曰。此人素稱善文之士也。予曰。素稱善爲文。則可以善爲治矣。必以蘇殘去弊之道爲務。以期來頭之實效。泰仁縣監洪大容進前。予曰。汝曾經桂坊。一自移職之後。久不得見之。今始見之矣。牙山縣監尹選東進前。予曰。昨以末擬落點者。予意有在。盡心爲之。機張縣監李重喆進前。予曰。機張多竄逐之人。待謫客之道。何以欲爲耶。重喆曰。當爲頻數點考。而依國法待之矣。谷城縣監金彥之進前。予詢職姓名。彥之只對其姓名。不擧其職名。文淳曰。職名何不仰對乎。彥之誤奏以固城。予曰外任幾次乎。彥之曰。曾經鎭海縣監。順天營將矣。予曰。汝爲鎭海時。以何事遞歸乎。彥之曰。入於御史書啓中罷黜矣。予曰。以何罪目至於啓罷耶。彥之曰。以邑婢潛奸爲罪目矣。予曰。順天營將。出於何銓官之政乎。彥之曰。卽今吏判之兄重祐銓官時矣。濟州判官慶來運進前。予曰。何以爲部薦乎。來運曰。貧窮將死之故矣。文淳曰。筵席奏對。殊欠敬謹。請推考。從之。宣沙浦僉使李震培進前。予曰。今番申飭兵批。久勤一窠。使之加出矣。汝等皆聳動乎。震培曰。禁軍莫不頌德矣。加德僉使尹光億進前。予曰。誰之族乎。光億曰。大司諫尹坊之族也。予曰。曾經外任乎。光億曰。咸安雲峰端川矣。予曰。前任守令時。等題何如。光億曰。咸安中。端川下矣。予曰。其不治可知。雲峯時等題。亦何如。光億曰。亦爲下等矣。開雲浦萬戶權衡彬進前。予曰。邊鎭自是重地。鎭撫之道。將欲何以爲之耶。衡彬曰。欲爲愛民而治之矣。參禮察訪安任權進前。予曰。此人無乃向者朔書居末者乎。文淳曰。果是朔書居末而受賞者矣。予曰。以其如凍盆之筆法。不借於人。而自爲之書。其志可尙。聞其受賞之後。勤於習字。所受紙筆墨。今幾盡寫云。其勤亦豈不可嘉乎。下去後。毋更專意於習字。當以習字之勤。推之於置郵之政。期於善習。無忘向日受賞之事也。慶安察訪孫錫周進前。予曰。下去善爲。毋使馬政之疎虞也。栗峰察訪崔守忱進前。予曰。誰之族乎。守忱曰。故相臣崔鳴吉之一家矣。予曰。與崔奎瑞爲族乎。守忱曰。非族也。而與錫恒爲族矣。予曰。何年登科乎。守忱曰。乙未庭試矣。予曰。近來馬政。甚爲疎虞。下去善爲之。自如察訪尹㬦進前。予曰。誰之族乎。㬦曰。故相臣尹志善曾孫也。予曰。何年登科乎。㬦曰。癸巳年增廣矣。予曰。馬政之疎虞。莫甚於近來云。汝盡心力而爲之也。引儀姜必敎進前。予曰。誰之族乎。文淳曰。故東萊府使臣姜必履之弟也。予曰。外任幾次爲之乎。必敎曰。待罪於全義定山兩邑矣。宣傳官朴基豊進前。命擧頭。予曰。容貌甚好矣。今番兵批。善用久勤。新宣傳又爲極擇矣。
정조 1년 · 강
改差谷城縣監金彥之。汰景陽察訪白師坤。宣傳官柳鎭培。
정조 1년 · 목
承旨金文淳啓言。谷城縣監金彥之。不擧職名。只達姓名。及其擧名也。又爲誤對。以前任守令時繡啓事。屢次俯詢。而全事掩諱。營將差除時銓官。互錯仰對。駭濫慌亂。莫此爲甚。請推外無他罰。何以爲之。敎以改差。又啓言。景陽察訪白師坤。登筵曲拜。全昧規例。職名仰對。又多誤錯。而出入之際。太沒敬畏。請推外無他罰。何以爲之乎。敎以汰去。又啓言。宣傳官柳鎭培進前之際。肆然仰瞻。全沒敬謹。奏對顚錯。不成貌樣。請推外無他罰。何以爲之乎。敎以汰去。
정조 1년 · 목
敎曰。副提調持加減心腎湯入侍。○予曰。今番都政。可謂擇人。招見謝恩之人。鮮有不似者。銓曹之秉公。於斯可知。國榮曰。外議亦以爲公道矣。
정조 1년 · 강
召見初仕人于尊賢閣。
정조 1년 · 목
顯陵參奉李崇運進前。予曰。誰之族乎。對曰。故承旨臣李壽德之子也。予曰。復職乎。對曰然矣。予曰。曾以何官落仕乎。對曰。 萬寧殿參奉矣。予曰。其時別檢亦落仕乎。對曰然矣。予曰。別檢亦復職乎。對曰。今番亦爲別檢矣。
정조 1년 · 목
予曰。卽見兵曹草記柳星漢徑出事。極其駭然。草記略言其槪。而本事顚末。未能詳知。未知何故而然耶。國榮曰。騎郞錯認。臣因一微事。有所往復者。而該吏告訐於郞官。有此傳喝之擧。故言於入直騎堂矣。騎堂以爲駭然。治罪陪隸。騎郞怒於治隸。徑出云矣。予曰。幺麼郞官。肆然傳喝。侵侮宰相。已極可駭。發怒堂上之治隸。莫重宿衛。容易擅離。無所忌憚。尤涉無嚴。將欲處分矣。國榮曰。當初往復。出於生疎。不識體禮而已。擅離直所。雖甚未安。亦不過新進年少之致。何足深責乎。
정조 1년 · 강
命騎郞柳星漢。使卽入番。
정조 1년 · 목
兵曹啓言。入直佐郞柳星漢。事多駭妄。臣捉治其色邱。謂有情勢。徑出禁門。莫重宿衛。徑出駭然。何以爲之。敎以初欲嚴處。聞知申所奏。則兵郞以門禁事。有所往復者。而該吏不知體統。又不知班符之事。實有告訐之事。故略治之矣。兵郞之徑出。因騎堂之治罪陪隸云。而其實則如此。本事甚微。不必上煩。且該郞之擅離。雖甚未安。而新進年少之致。何足深責爲奏。知申之言誠然。姑不處分。而論以國綱。幺麼郞官。不畏上徹。非彈劾而徑出之狀。大關紀綱。今已夜深矣。何可酬應如渠之事乎。柳星漢使卽入番。○敎曰。柳星漢何時下敎。而尙不入來乎。騎郞久不決棍而然乎。若或遲滯。當決棍。
정조 1년 · 강
大司諫趙英鎭上疏自引。仍懲討。賜批。
정조 1년 · 목
疏略曰。憲長之疏出。而其所引辱臺之喩。雖異指斥之言。以臣自省。正是爲臣而發。臣不以言職自居。而事在目下。難容泯默。乙未五月文科罷榜。處分至當。第鄭克煥等十二人。罪止於混同削科。而王章不擧。噫。彼克煥輩。此何等罪惡。伏願亟允府院請鞫之啓。趙德潤之濫猾凶頑。自是十二人中最指目者。以憲啓添書事論之。尤見縱恣無忌之習。而科榜罷削之後。渠是白徒耳。德潤勿論之聖敎。固知寬大中嚴截。而設鞫正罪。臺請方峻。添書一段。姑屬薄物細故。而至若李濟萬之初啓所不論之句語。囑托德潤。潛自添入。其壞損臺體。已無可言。金吾議勘。雖未知輕重之如何。而臣謂李濟萬。爲先永刊臺望可也。批以已諭府院啓。爾其勿辭察職。
정조 1년 · 목
予曰。昨日事。雖歸妥帖。而夜於摘㚥時。兵曹事又極駭然矣。兵判以近仗軍士待令閤門事。有所仰請。故予亦許之矣。昨日摘奸。則初不待令云。若不陳達則已。旣已定式之後。豈可如是稽忽乎。兵曹擧行。尤涉寒心。國榮曰。判書則只定式分付而已。安知其待令與否乎。予曰似然矣。
정조 1년 · 강
召見訓鍊大將張志恒及守令察訪出六初仕人于尊賢閣。
정조 1년 · 목
予曰。今聞騎郞。不待下敎。而本曹吏隸。無數決棍云。若有致斃之患。則當有償命之律。注書出去。以此分付。予曰。守令次第進前。寧遠郡守李文喆進前。予曰。誰之族乎。對曰。前府使臣李文爀弟也。曾經外任乎。對曰。外任初也。予曰。下去善爲之。博川郡守邊聖和進前。予曰。汝爲宣傳官時。已有勤幹之稱。下去後。必爲勤幹於吏治也。予謂曰。近仗軍士闕直禁門之事。換牌受棍之狀。卿亦聞之乎。志恒曰。前古所無之變也。予曰。昨今日該郞之所爲。亦是無前變怪也。志恒曰。騎郞事極爲非矣。承旨金文淳曰。立庭時。見其駭妄之擧多矣。雲山郡守申大億進前。予曰。初爲守令乎。對曰然矣。予曰。爲治之道。欲何以爲之耶。大億曰。初爲守令。非敢望善爲。下去欲爲盡心爲之矣。嘉山郡守徐有龍進前。予曰。曾經外任乎。對曰。初爲外任矣。予曰。下去將欲何爲耶。對曰。欲竭誠奉公矣。予曰。竭誠奉公。孰不知之。而其道亦有曲折。將何以盡其道乎。對曰。勸農桑。愛民勸農之道。當竭誠而爲之矣。予曰。豈可預知其治不治。下去後。當有繡衣之行。亦可知之矣。新溪縣令朴師範進前。予曰。汝曾經外任乎。師範曰。前爲連山縣監矣。予曰。連山時何事遞歸乎。對曰。與監司有私嫌。故不呈公狀而罷歸矣。予曰。其時監司誰耶。對曰。前參判閔百奮也。猉獜察訪李運彬進前。予曰。昨以副擬落點。予意有在。下去善爲。無負擇送之意焉。魚川察訪盧泰觀進前。予曰。何年登科乎。對曰。爲四十餘年矣。文淳曰。何不以其年仰對。而敢以年數奏之乎。典籍權之彥進前。予曰。汝以何官出六乎。對曰。以假注書出六矣。予曰。科前出六乎。對曰。非科前出六矣。予曰。年五十登科出六乎。對曰然矣。徽寧殿參奉吳泰瞻進前。予曰。汝是海恩之直孫乎。對曰然矣。予曰。汝爲進士乎。對曰未爲之矣。
정조 1년 · 강
命摘㚥時執頉該吏近仗軍士決棍。行首軍士照律嚴處。
정조 1년 · 목
敎曰。莫重差備門外待令近仗軍士。無一人守門。摘奸之時。至於全數執頉。査問有命。兵曹郎廳稱以食代。終不査現。揆以紀律。萬萬駭然。訓將旣承下敎。該吏近仗軍士決棍後。執頉及行首近仗軍士。照律嚴處。
정조 1년 · 목
予曰。俄聞摘㚥宣傳官之言。特敎棍問之下。有此換佩號牌。替當決棍之擧。今觀兵曹草記。則下隸之不受一棍。拔劍欲刎之狀。大關紀綱。豈有如此變怪乎。有防曰。聞甚驚駭矣。予曰。近來久無騎郞決棍之擧。故不知畏戢。馴致如此之變也。
정조 1년 · 강
命近仗軍士闕點。詳問委折以奏。
정조 1년 · 목
敎曰。兵郞之守門將入直單子中。一人任自拔去之狀。已極萬萬無據。而昨夜差備待令近仗軍士闕點事。有査問之命。則諉以食代。終不査啓。朝者宣傳官各門摘㚥時。無不執頉。而況且結束吏與隸。幾皆闕點。許多近仗軍士。亦多闕點。尤極萬 無據。兵曹入直郎廳發牌立庭。詳問其委折以奏。若或遲滯。則軍士房承旨當下敎矣。
정조 1년 · 강
命該軍士換牌受棍事。爲先査問以聞。
정조 1년 · 목
訓局啓言。依傳敎。行首近仗軍士問名捉來次。取考座目。則乃朴東先也。東先以廣達門待令。已在棍治中。故査問委折。則東先有身病。授其號牌於其姪朴江伊代立云。事極駭然。行首近仗軍士金世昌。廣達門待令軍士朴東先。從重決棍後。移送秋曹。敎以以差備門近仗軍士之摘奸時闕點事。特命決棍。則有該軍士換佩號牌。替受決棍之事。而該騎郞知若不知。自訓局草記。此不但大係紀律。騎郞蔑法罔上之罪。不可尋常處之。當下敎。而爲先査問委折以聞。
정조 1년 · 강
命當該作變吏隸。付訓局待處分。郎廳令兵曹決棍以聞。
정조 1년 · 목
敎曰。以差備待令近仗軍士之換佩號牌。至於替當特敎決棍。有郎廳從當下敎。下吏令騎堂先爲査問之命矣。觀此兵曹草記。所謂下隸不受一棍。至欲拔劍自刎之擧云。此在古所無之變怪。郎廳之咆哮於騎堂。猶屬餘事。當該作變吏隸。爲先出付訓局。以待處分。該郞初非不知決棍。而尙今參酌。幺麼郎廳。以渠之事。至使下隸。作此罔測之擧。古則兵郞決棍。例有草記之請。載在謄錄。則何至今不聞乎。當該郎廳。爲先令兵曹從重決棍以聞。
정조 1년 · 목
敎曰。副提調持加減心腎湯入侍。○予曰。兵隸之闕庭拔劍。是何變怪。國榮曰。傳敎之下。不受一杖。拔劍欲作自刎之狀。關係國綱矣。予曰。事未前聞。紀綱掃地。此不可尋常處之。姑已出付訓局。而何以處之則爲好耶。國榮曰。下詢法官後。處之似好矣。予曰。不獨問於法官而已。收議於大臣後。處之無妨矣。國榮曰。聖敎誠好矣。予謂民始曰。以闕庭拔劍事觀之。則國法可謂掃地。此等之類。不用嚴法。則不知做出何許變怪。決不可尋常處之矣。民始曰。幺麼下隸。如是橫恣。快施當律。亟正無嚴之罪然後。國法可行。紀綱可立矣。
정조 1년 · 강
命騎隸可擬之律。收議大臣秋堂以聞。
정조 1년 · 목
敎曰。兵曹下隸之以近仗軍士換牌事。傳敎査問之際。拒逆受棍。拔劍欲爲自刎之狀。前所未有之變怪。禁庭何等嚴肅之地。傳敎何等重大之事。雖是郎廳馴致之故。渠以下隸。作此驚駭之擧。紀綱之隳壞。已無餘地。若此不已。則不但朝廷政令不得行矣。必至於拔劍於差備之內而後已。寧不寒心。此等之類。決不可尋常處之。可擬之律。收議大臣刑曹堂上以聞。又敎曰。下番翰林廳注書事變注書。分遣右相領相左相及領敦寧家傳諭。
정조 1년 · 강
命明日朝食堂。承旨詣 太學收取以來。
정조 1년 · 목
敎曰。秋到記分製講。當行於初五日。以明日朝食堂到記爲之。明曉。禮房承旨馳詣 太學。收取以來。
정조 1년 · 강
命到記儒生製講處所。以崇政殿爲之。
정조 1년 · 목
予曰。大臣秋堂收議。皆已到院乎。國榮曰。左右相收議。則史官已爲受來。而領相則待秋堂之受去。故姑未入來云矣。予曰。收議大臣。例以該堂傳議受來。而予未及熟思。令史官傳諭矣。領相之待該堂之來。不給史官之事。可謂存朝廷之體例。左右相許收議來者還送。與領相受議。秋堂親往受來。自本曹書啓事。分付。
정조 1년 · 강
持平柳誼啓請。騎郞柳星漢削職。下隸朴重根依律處斷。賜批。
정조 1년 · 목
批以柳星漢事依啓。朴重根事。方命收議矣。
정조 1년 · 강
校理南鶴聞。修撰尹尙東聯疏。請兵郞竄配。陪隸梟示。賜批。
정조 1년 · 목
疏略曰。卽伏聞持平柳誼。以兵曹佐郞柳星漢。陪隸朴重根論啓。誠不勝駭異之至。蓋本事實出於差備近仗軍之換牌。則該郞及陪隸。已干軍法。固不可尋常處之。而國綱不嚴。至於宿衛下隸。作此絕悖之擧。此不明正典刑。則蔑法亂紀之徒。顧何所懲畏乎。臣等謂朴重根出付軍門梟示。兵郞柳星漢。身旣在直。仗下軍卒。矇不覺察。喉院聽敎。多有傲慢之態。言語絕悖。擧措駭妄。而臺啓只以削職論勘者。無或失之太輕乎。亟施竄配之典可也。批以柳星漢事依施。朴重根事。方命收議矣。
정조 1년 · 강
命騎郞以曾經三司人備擬。
정조 1년 · 목
敎曰。騎郞擇差下敎。前後何限。而近又不擇。至於柳星漢而極矣。吏曹判書李重祐從重推考。此後騎郞之望。以曾經三司人。通融備擬事。定式施行。
정조 1년 · 강
金吾。以兵曹佐郞柳星漢泗川縣竄配押送啓。
정조 1년 · 강
命賊漢趙順金減死定配。
정조 1년 · 목
刑曹啓言。 孝明殿齋室揮帳偸裂。賊漢趙順金。箇箇承服。依例結案取招後。請稟處。敎以法當斷死。所贓之物。不比玉環。則宜有惟輕之道。減死定配。○減死罪人趙順金。巨濟府發配啓。
정조 1년 · 강
汰放騎郞李壽咸。
정조 1년 · 목
義禁府啓言。兵曹佐郞李壽咸。殿座差備門內。致有雜人攔入之擧。請刑推得情。敎以伊時該堂大臣。旣已請罷。汰去放送。
정조 1년 · 강
命博士韓錫鳳付過放送。
정조 1년 · 목
義禁府啓言。承文博士韓錫鳳。槐院分館。尙不擧行。請刑推得情。敎以朝令之下。焉敢遷就。姑爲付過放送。其令明日內會圈。
정조 1년 · 강
秋曹。以罪人金世昌等照律定配啓。
정조 1년 · 목
該曹啓言。差備待令近仗軍士摘奸時執頉。以此照律。罪人金世昌朴東先徐元。各決杖一百。金世昌長城府。徐元南原府。朴東先義興縣。幷徒三年定配。朴江伊蔚山府充軍。幷定配押送。敎以杖收贖。
정조 1년 · 강
御崇政殿。行秋到記。讀券官徐命善李徽之李在簡李義翊。對讀官金尙集李秉模南䳽聞。考官鄭存謙韓光會權噵。參考官徐逈修李亨逵李敬養李在學。
정조 1년 · 목
具布裹翼善冠布圓領袍。乘輿出興泰門。詣崇政殿降輿陞座。諸試官行禮訖。以擬宋朝群臣賀歐陽修知貢擧文體大變。爲表題。○予曰。應講擧子五人式。陞于月臺。以次呼名。使之進講製述。擧子分坐東西庭。使之毋相匝亂也。予曰。殿講時。擧子通栍。多數出之。使之比較也。予曰。使大司成申飭儒生。呈券時使之把袖趨蹌。毋爲雜亂也。古所謂端拱徐趨。乃是爲士子容儀語也。雖非殿庭。士習不當如是亂雜。況莫重殿庭深嚴之地乎。承旨徐有防曰。應講擧子。呼名以入乎。予曰。以次進講也。幼學李尙沃文粲奎曺亨壽純通。予曰。擧子中幾人爲純通乎。存謙曰。三人爲之矣。予曰。將以製述。使之比較。留待可也。予曰。場中旣盡呈券。製述試官。持試券待令于興泰門。當殿座於興泰門。仍爲科次矣。予乘輿出崇政門。敎曰。行首宣傳官尹僖東汰去。敎曰。試官李在簡代。前望中以兵判爲之。仍入廣達門。詣興泰門殿座。敎曰。行首宣傳官望。以田文顯擬之。使之肅謝後。出立於侍衛班。予曰。製述試官進前。予曰。晚呈券中。似有善作之文。不計早晚抄出也。命善曰。晩呈文無可抄矣。予曰。合考中。只取三張。以定其壯元也。命善曰。第一張文。純實無病。以此定壯元何如。予曰。第二張文。雖是爛燁可觀。猶不若第一張之純實也。仍命坼封。生員柳文養爲第一。進士金天欽第二。生員洪大燮第三。予曰。向者奎章閣試士時。文養爲第二。今爲第一。可謂實才也。仍命召入。使記事官金勉柱塗墨進退。命退。比較三人呈券。予曰。比較製呈之文。全不成樣。不可以此文定其立落。當以講經使之比較矣。比較册子。使渠輩自願爲之也。三人皆願周易。仍命進講。文粲奎純通。予命勉柱塗墨進退。命退。○予曰。大臣秋堂入侍。予曰。今觀刑曹啓本。朴重根嚴治用律之道。可知僉議之詢同。而大臣刑曹堂上入侍。更爲收議。以盡審愼之道可也。左議政鄭存謙曰。不待時正法。乃爲懲後之道矣。右議政徐命善曰。直自軍門聚會軍民。卽令梟示。則懲後之道。無過於此矣。刑曹判書張志恒曰。旣異於他死罪。則不當許久待時。擬以不待時律似好矣。參判徐有慶曰。不待時處斬。斷不可已矣。參議朴師海曰。待時不待間。一律定刑。斷不可已矣。予曰。兵判禁將。亦各陳所見也。李徽之曰。書云怙終賊刑。如此重罪。亟伏邦刑然後。可爲懲後之道矣。洪國榮曰。其在懲亂民之道。可謂殺無赦。而至於不待時處斬。有班駁於律文者。軍門梟示。亦不襯着。且殺之則一也。而隨其所犯法。亦有緩急。臣意則移付秋曹。捧結案後。待時擧行。似合宜矣。○敎曰。秋到記製述居首生員柳文養。殿講居首幼學文粲奎。幷直赴殿試。製述之次進士金天欽。生員洪大燮。殿講之次幼學曺亨壽李尙沃。幷直赴會試。殿講粗以上儒生。製述次上儒生。紙筆墨考例施賞。○乘輿出崇政門。由興泰門還內。
정조 1년 · 강
推兵曹判書李徽之。吏曹判書李重祜。
정조 1년 · 목
右議政徐命善啓言。忠翊將依內外將例調用事。旣有定式。則金尙鉉雖是承傳。以未出身差擬。終涉不審。改差。兵曹判書李徽之請推考。從之。又啓言。擇守令。最爲都政之肯綮。而堤川縣監李得老。曾在禮山。已著不治之稱。郵官雖與守令有間。而栗峰旣非小郵。則如崔守忱者。決不可堪任。幷改差。吏曹判書李重祜請推考。敎以卿之所奏甚是。依爲之。
정조 1년 · 목
敎曰。以此以彼。勢難仍冒。持平柳誼許遞。
정조 1년 · 강
命朴重根移送秋曹。捧結案擧行。
정조 1년 · 목
敎曰。朴重根事。卽是無前變怪。不待時正法可也。登時梟示亦可也。若不用法。無以懲戢。予則以擇於斯二者爲意。今於筵席詢問。始有覺予未覺者。考之律文。亦有近似者云。以此則審愼之意。懲勵之道。可謂幷行。依禁將所奏。重根移送秋曹。嚴刑捧結案。待時擧行可也。
정조 1년 · 강
秋曹。以收議大臣啓。
정조 1년 · 목
刑曹啓言。兵曹下隸可擬律。收議于大臣。則領敦寧金陽澤病不獻議。領議政金尙喆以爲。兵曹下隸決棍命下之後。君命之違逆。禁庭之拔劍。國有常憲。殺無赦也云。左議政鄭存謙以爲。兵曹下隸之拒逆受棍。拔劍欲刎。誠是莫大之變怪。官門作變。猶至一律。不待時正刑。斷不可已云。右議政徐命善以爲。禁中至嚴也。傳敎至重也。拒逆受棍。已是罔赦之罪。肆然拔劍。以爲恐動之計者。前古所無之變怪也。出付軍門梟示。斷不可已也。伏聞柳星漢駭妄之擧。厥罪不輕。豈但下隸之罪而已哉。柳星漢竄配爲宜矣云矣。臣張志恒等淺見。則當以不道干犯之律勘處。請上裁。敎以已下敎。
정조 1년 · 목
予曰。新及第柳文養。於注書爲幾寸乎。國榮曰。八寸親矣。予曰。以試券觀之。文華之優長可知。且其爲人。亦可謂佳士矣。國榮曰。非但文識之有餘。觀其相貌。眞是太平宰相。可謂得人矣。予曰然矣。
정조 1년 · 강
領議政金尙喆。以考官箚陳病狀請譴。賜批。
정조 1년 · 목
箚略曰。臣伏承大臣入侍之命。又受儒生殿講考官之恩點。爲毒暑所中。痰䀭一倍添劇。趨朝無路。短箚請譴。批以美恙巧値於命官點下之時。悶慮之外。又甚咄歎。而自可勿藥。卿何用過自引咎乎。卿須體小子慇懃之意。益加善攝。俟少間卽起視事。仍命遣史官傳諭。
정조 1년 · 강
金吾。以李邦綏平山府徒二年定配押送啓。
정조 1년 · 강
遣承旨。詣 宗廟永寧殿徽寧殿延福殿元陵。奉審摘奸。
정조 1년 · 목
秋享在明日也。○敎曰。右承旨馳詣奉審後。 祭物祭器祭井看審。齋官摘奸。暑月享祀。牲牢粢盛。或有變味之事。另加申飭精備事。傳于獻官。 孝明殿典祀處。亦爲分付。
정조 1년 · 강
命祈旣親製。報何代撰。以製下者用之。
정조 1년 · 목
因 社稷報謝祭文單子。有是命。
정조 1년 · 목
予曰。祈雨祭祭文。旣以親製。則報謝祭文。不可異同。亦當親爲製下矣。命國榮書祭文。予曰。下番翰林。報謝祭謄錄持入。風雲雷雨國內山川。一壇同設乎。知入。金勉柱回奏曰。國內山川。卽風雲雷雨之配位。故同壇設行。而祭物則各設云矣。予曰。承文院分館。何至今不爲擧行乎。國榮曰。屢次開座。以共議之不一。終不完圈云矣。予曰。分館時誰爲主圈。國榮曰。博士主之。諸正字同參云矣。予曰。湯劑還爲持去。夕入侍時入之。予曰。俄見 列聖朝故事。招延山林。皆置廊廟。至若正[靜:I-PERSON]庵栗谷尤齋諸賢。莫不以致君經濟爲己任。際遇之隆。密勿之謨。能使後人不覺感歎而興起。惟予寡躬。雖未及 列聖朝深仁厚德。而一端秉心。未嘗不耿耿於林下讀書之士。一自御極之後。山林之前後敦召。非止一再。以示側席如渴之意。而山林之士。終無幡然者。此莫非予誠意未孚之致。靜而思之。深庸慚歎。國榮曰。以 宣廟朝儒賢言之。文純公李滉。恩禮隆摯。愈益謙退。文成公李珥。志在致澤。擔當世道。學者出處之不同。於此亦可見矣。大抵山林。卽是世道之根本。至誠招延。如有幡然而膺命者。則隨其才德之高下。可以任用。如或固守東岡之陂。則亦當假借優容。以遂其志。不害爲聖世之美事也。予曰。所陳誠是。敢不銘念乎。
정조 1년 · 강
遣承旨。分詣受香所奉審摘奸。
정조 1년 · 목
敎曰。左承旨左副承旨右副承旨分詣受香所。 殿門壇上奉審。祭物祭器祭井看審。諸執事進排官摘奸以來。日熱如此。祭物如有變味之事。另加申飭。報謝與祈雨無異。使之各別虔誠。
정조 1년 · 목
予曰。注書久無實官。事甚可悶。前薦旣已削之。則新薦不可不爲之。而主薦無人。何以則爲好耶。國榮曰。曾經先生。則廉隅所在。決難更爲行薦。承旨中。或有曾經注書者。則使之行薦。亦或一道矣。予曰。此亦無妨矣。
정조 1년 · 강
遣承旨。詣南東關王廟奉審摘奸。
정조 1년 · 목
敎曰。副提調持加減心腎湯入侍。○予命挾侍持來前日入啓吏議望單子。挾侍奉獻。予落點鄭民始。予曰。注書持此望單子出去。吏議卽爲牌招。同參政事事分付。予曰。鶴城君入侍事分付。楡進前。予曰。宗臣中 先朝同庚。只有卿一人。追舊之心。見卿益切。卿子李彥熙。曾經何職。楡曰。已經水使矣。予曰。然則特除一邑。以供卿晚年之養。卿其知之。楡曰。聖恩及此。榮感極矣。
정조 1년 · 강
命鶴城君子李彥煕。今日政相當窠擬入。
정조 1년 · 목
敎曰。 先朝下敎。同庚宗親。只有鶴城一人。予每見之。追感多矣。歲月推遷。老人幾何。俾得專城之養。不害于念舊之道。其子前水使李彥煕。今日政。相當窠備擬。仍飮泣下敎曰。寫此傳敎。予心抑塞。不禁感舊之痛。
정조 1년 · 강
以李秉模爲承旨。
정조 1년 · 목
敎曰。玉堂李秉模承旨除授。
정조 1년 · 강
有政。吏曹參判權噵進。
정조 1년 · 목
以鄭淵淳爲持平。李彥煕爲豐川府使。金尙鉉爲谷城縣監。兪漢葛爲堤川縣監。鄭光漢爲同經筵。李命植爲戶曹參判。李重浩爲同成均。
정조 1년 · 목
國榮曰。聖體若何。予曰。自昨夜水刺進後。膈間凝滯。終不順下。且有牽引之症。至今未差。可悶。國榮曰。似是暑癨之漸。令醫官議湯劑似好矣。予曰。吳道烱康命徽召入。國榮承命偕入。予曰。膈間凝滯。時或惡寒。何以則爲好耶。道烱曰。此是暑氣外侵。濕痰內滯。水刺若不得順下。則亦有成癨之慮。正氣散合香薷散加草果五分進御。則暑氣與痰滯之候。似可順解矣。
정조 1년 · 강
命香薷正氣散煎入。
정조 1년 · 목
予曰。乙未五月榜。已爲分館乎。命善曰。其時卽爲之矣。予曰。乙未榜事。極爲難處矣。命善曰然矣。原榜已無可論。而至於文武科直赴。速爲處分然後。可以移付他科矣。予曰。武科原榜。不必罷削矣。武直赴多乎。命善曰。果多於原榜矣。予曰。注書出去。乙未五月武科榜目入之。予親覽訖曰。科名旣已先朝慶科。則所重在矣。予意則只罷文原榜。仍置文直赴武科榜。以存科名似好矣。命善曰。聖敎允當。而事係重大。不可輕易仰對矣。予曰。文科若罷原榜。則其中無瑕之人。更當赴擧。而其中云云之人。殆若無故者然。旋又觀科。則殊欠綜核之道矣。更爲商量後處之無妨矣。命善曰。此不可遲延之事。速爲處分似好矣。
정조 1년 · 목
予曰。向者臺望中刪去者。皆何許人。而其數爲幾何。秉模曰。李弘稷安鼎大等十七人矣。
정조 1년 · 강
召見承旨洪國榮兵曹郎廳柳誼于尊賢閣。
정조 1년 · 목
予曰。近日內外廵邏何如。國榮曰。各軍門各別申飭。故竊發之患。比前稍息云矣。予曰。門禁亦不解弛乎。國榮曰。一自柳誼之除騎郞。還爲極嚴。無長標人。不得任意出入云矣。予謂柳誼曰。前日本曹能爲修擧。故今番特除。意亦有在。凡係奉職。加意爲之。誼曰。聖敎至此。敢不竭力奉職乎。予曰。聞知申言。則外城門有修擧之事云乎。誼曰。開金受去時。極甚虛疎。故造紙牌以爲憑信之物矣。予曰。此亦善爲之事矣。予曰。近日門禁何如。誼曰。自各司捧甘以後。出入之人稀罕。故門禁不難矣。予曰。向來禁喧時。以針親刺雜人云。然否。誼曰。城外動駕時。例用此法。故果爲之矣。予曰。旣有古法。則只令結束色吏。略行此法可也。郎廳之親自刺人。似是損體。不必親自爲之。
정조 1년 · 목
國榮曰。聖體若何。予曰。小勝矣。予曰。時當盛暑。久廢講筵。且緣機務之叢集。看字亦未着實。故意思頗至索莫。極爲可悶。國榮曰。聖學工夫。非但在於讀書而已。存此心於齊莊靜一之中。不爲外物之所撓。窮此理於應事接物之際。以求義理之所當。則本末相㴠。動靜交養。爲學之道。莫過於此矣。
정조 1년 · 목
予指庭上棗樹曰。承旨知此樹之名乎。有防曰。不知矣。予曰。此宮乃 元宗大王潛邸也。常繫馬於此樹。故號爲繫馬樹也。幾乎枯死。傍根衍出。至於如此之長也。有防曰。此誠稀貴之事也。
정조 1년 · 강
飭司僕馬掌牧。
정조 1년 · 목
敎曰。外邑分養。三匹以上致斃。各有罪名。況特敎牧養於內外寺之馬乎。若此則濟州馬貢革之。以除沿路之弊可也。司僕之事。極爲駭然。昨年濟州貢馬。以特敎出給該寺後。三匹致斃。郎廳先罷後拿。二匹致斃。內乘一幷知名拿問定罪。一匹致斃。內乘爲先推考。該寺有掌牧之人。其中首隸。令攸司從重科治。
정조 1년 · 목
予曰。慶尙監司入侍。李性源進前。予曰。見卿久矣。疏批已言之。而以藩代藩。非爲進秩。或有利益於生民。委卿以嶺南一道。卿須體予眷眷。毋負委畀之意。卿在海西時。以尋常狀啓觀之。纖悉無遺。雖大處。必知其優爲也。性源曰。以臣魯下。恐不能稱塞委任之聖意。益切悚悶矣。
정조 1년 · 목
因香室受押單子。敎以 孝明殿親押親祭。
정조 1년 · 강
命欲越宮墻人嚴覈得情。
정조 1년 · 목
該曹啓言。去夜二更。量。景秋曜金兩門之間。有欲越宮墻之人。爲軍堡守直軍被捉。聞極萬萬驚駭。亟令捕廳。請嚴覈得情。允之。
정조 1년 · 강
召見承旨洪國榮于誠正閣。
정조 1년 · 목
予曰。卿見兵曹草記乎。國榮曰。尊賢屋上之賊。尙未捕得。而移御數日。又有此踰越宮城之變。此必非尋常者也。予曰。左捕將。次對同爲入侍事分付。
정조 1년 · 강
行朝講及次對于宣政殿。領經筵徐命善。知經筵蔡濟恭。特進官李徽之徐浩修。承旨李亨達。玉堂洪明浩。大司憲鄭昌順。大司諫趙英鎭。假注書李宗燮。史官徐龍輔金勉柱。
정조 1년 · 목
講春秋。○予曰。 元陵香炭山。尙無定處。誠極可悶矣。領議政金尙喆曰。下輩之求得松田。專爲伐木發賣之計。故其所望定之際。至於納賂。尤極痛駭矣。予曰。與禮判相議望定後。次對以稟可也。兵曹判書李徽之曰。宮墻基址看審。臣與諸將臣同爲隨去乎。予曰可。予曰。林蓍喆疏論今番分館。而只以參圈二字。混淪說去。矣無。指名摘發之事。太不分明矣。命善曰。圈中之人。擧皆引嫌。必不回刺矣。予曰。回刺前亦爲注書乎。承旨鄭民始曰。雖未回刺。無礙於翰注察訪別檢等職。而至於本院出六。則不得爲之。且國子分館以下。以槐院引嫌之故。將至於不得回刺。尤不成說矣。
정조 1년 · 강
命德源致敗穀欠縮蕩減。南關穀數牟租準折代捧。
정조 1년 · 목
領議政金尙喆啓言。咸鏡監司趙重晦狀啓以爲。茂山船主致敗穀物。特蒙蕩減之恩。而德源船主致敗穀四十四石零。拯穀欠縮二十三石零。未蒙一視之澤。南關散在穀中。準一萬二千之數。自各其邑。待秋移捧於交濟本倉。以充北運之數。而至於嶺穀中牟租兩色。以相當正穀代捧。旣有前例。請令稟處矣。旣有茂山船主之特恩。此不可異同。至於牟租兩色。果非北土之所宜。向於北關御史之請。以一分本色。二分精實穀。依準折代捧之意。有所許施。此亦依此擧行之意。請分付。從之。
정조 1년 · 강
命金寶入內。承文院移定於春坊。
정조 1년 · 목
領議政金尙喆啓言。昨年勅行時所造金寶。奉安於承文院矣。還御此闕後。承文院姑未得移來。而莫重金寶。仍奉於空闕。事甚未安。承文院。當以時御所空廨。稟定移來。而金寶則先入於自內似好矣。徒之。敎以承文院。移定於此闕春坊可也。
정조 1년 · 강
命宮城修築基址。諸將臣看審更稟。
정조 1년 · 목
領議政金尙喆啓言。宮墻修築事。有稟處之命矣。隨毀隨補。付之營繕。事多疏虞。若依都城三軍門分掌例。各就其所管字內擧行。則必有實效。而所入物力。都城修築時。旣給兵布戶料。此亦依此區劃似宜矣。予白。卿等與將臣之意何如。左議政鄭存謙曰。營繕修補。每不堅緻。使三軍門。字內先就最低下處改築。以爲次第完役之地。有不可已矣。右議政徐命善曰。付諸營繕。則徒費工役。竟無實效。令三軍門分掌改築。而待諸將臣看審基址後。商確稟處似好矣。從之。訓將張志恒。禁將洪國榮。御將具善復曰。宮墻改築事。大臣旣已仰奏。臣等當看審基址後更稟矣。敎以今日內看審以來也。
정조 1년 · 강
命西春君爗及安仁宅拿問査處。
정조 1년 · 목
領議政金尙喆啓言。卽見全羅前監司李普行報備局。則因 元陵香炭山。望定南原光陽等兩邑。李得輝者。圖占差人。行賂於西春君及其妹夫安仁宅。故得輝今方捉囚於本道云。不可置而不論。西春君爗及安仁宅。幷拿問査處。在逃各人。待其跟捕。照律重繩之意。請分付道臣。從之。
정조 1년 · 강
命乙未榜人不參貶座坐下考。一幷勿論。
정조 1년 · 목
領議政金尙喆啓言。濟州文官姜鳳瑞。以其國子付職之當次。今方上來。而以六月槐院殿最不參。方在下考矣。遠人之狼狽空還。誠甚矜惻。而且乙未五月庭試直赴諸人。臺啓方張故。雖知其不可進參。而殿最置之下考矣。宜有區別之道。敢達矣。敎以。褒貶旣有公頉如禁推奉命等懸註之例。乙未五月榜中直赴之不參貶座坐。何異於禁推乎。宜有區別之道。下考一幷勿論。
정조 1년 · 강
孝明殿陪祭時。命宣仁門留門。
정조 1년 · 목
兵曹判書李徽之啓言。 孝明殿朔望陪祭百官入參時。以何門留門乎。敎以。以宣仁門。開閉留門。祗受之祭。自致遲滯。比前差早。
정조 1년 · 목
敎曰。副提調持加減心腎湯入侍。○予曰。宮墻盡爲看審乎。國榮曰。不可不急急改築處甚多矣。予曰。築墻有何方略乎。國榮曰。已與諸將臣商確。而若築之如都城之樣。則許多石材。實無可得之道。臣意。則築石丈餘後。植木柱如板墻而掛椽蓋瓦。似好矣。予曰。當更詢諸臣而議定矣。○仍御熙政堂。予曰。軍士房承旨與大臣將臣入侍。領議政金尙喆左議政鄭存謙。右議政徐命善兵曹判書李徽之訓鍊大將張志恒。御營大將具善復左副承旨鄭民始進前。予曰。宮城事。大臣聞將臣之言乎。尙喆等曰。宮城之改築。斷不可已矣。善復曰。 大報壇近處。有不可不變通者矣。國榮曰。 大報壇近處。則無內宮墻。故巡邏不得巡去。此則宜築內墻。以通巡邏之路矣。予曰好矣。予曰。宮墻凡幾間乎。志恒曰。合爲二千四百餘間矣。尙喆曰。宮城之盡以熟石築之。以今國力。實難爲之。禁將之方略似好矣。予曰。禁將之見固好矣。而予意則築石丈餘後。以灰土交合築墻。亦似好矣。命善曰。領相之意亦如是矣。國榮曰。勿論石築與土築。先爲試之。以決其好否似好矣。予曰。姑先試築。則築法之好否。物力之多寡。可以商量矣。予曰。訓將見尙衣院乎。尙衣院之半在於宮墻之內。半在於宮墻之外。所見甚怪矣。志恒曰。巡邏以尙衣院之故。不得通行。將出巡邏之路矣。予曰。一幷從速修改。○予曰。向日之盜。尙未捕得。如此而安用捕廳乎。尙喆曰。捕將豈敢歇後。而第跟捕之道。有難刻期爲之矣。予曰。今日越墻之賊。決非尋常者。捕將卽爲合坐嚴訊。先捧草供以奏可也。
정조 1년 · 강
命初仕守令多窠。政官牌招開政。
정조 1년 · 강
召見承旨洪國榮于誠正閣。仍御望春門。拿問別監姜繼昌。
정조 1년 · 목
予曰。越墻罪人。捕將已盤問云乎。國榮曰。今日越。墻者。卽是向夜作變於尊賢閣屋上者。而其時以別監姜繼昌爲名人與其妹宮人爲內應云。罪人之根抵。似不尋常矣。予曰。此果尊賢閣作變之賊。則必非尋常偸竊之類。不可不親問矣。國榮曰。賊招中。至有掖隸宮人內應之說。則勢將鞫問矣。○敎曰。親鞫爲之。國榮曰。親鞫處所。以何處擧行乎。敎以。以肅章門爲之。大臣以下。依例牌招事分付。國榮曰。別監姜繼昌。先爲捉問宜矣。予曰。然矣。予曰。捕將如已入來。卽爲入侍。張志恒具善復進前。予曰。罪人之供何如。善復曰。以草供捧來。而罪人以爲。今番則以洞任。領率防坊內軍入闕時。泰秋門前所居宮人。要渠夜中入來。與之同出水門。故果爲越墻。而本與別監姜繼昌爲名漢。同里居生。故幷與其妹宮人相親。而繼昌娚妹。要渠乘夕而入來。故向日亦自興元門入闕。而門鑰已下。無路還出。留宿于別監房近處之除。繼昌謂以搜驗檢至嚴。暫避於隱僻處云。而無他可往處。升自別監房墻垣。仍登屋上。歷數十間後。始爲躍下。隱伏草間。禁軍與別監之類。持燭搜索而過。故天明後。復自興元門出來云矣。國榮讀奏。訖奏曰。以此供辭觀之。則屋上作變之事。必有委折。而若是漫漶。令捕廳更爲盤問。得其肯綮。然後鞫問似好矣。予曰。然矣。予曰。捕將更爲嚴問。期於得情可也。予曰。親鞫姑不可輕先爲之。親鞫改以庭鞫爲之書出事。分付政院。仍命拿入別監姜繼昌。下詢曰。汝妹有宮人乎。繼昌對曰。果有妹。卽 大妃殿內人矣。詢曰。汝知田興文爲名者乎。繼昌對曰。同里居生故知之矣。詢曰。田興文之前日作變於尊賢閣屋上之時。汝與汝妹爲內應云。汝以年少別監。有何心腸。作此變怪乎。繼昌對曰。尊賢閣作變之事。全然不知矣。予曰。今番越墻之事。亦不知乎。繼昌對曰。此亦不知矣。國榮曰。渠以十六歲穉兒。親問之下。少無畏㥘之意。奏對之語。節節巧惡。人妖物怪矣。予曰。兵房承旨入侍。鄭民始進前。予曰。捕將尙不入來乎。民始曰。捕將以罪人面質之故。未及入來。從事官持罪人草供而來。故捧入矣。仍讀奏。予曰。今則端緖幾出矣。國榮曰。捕廳罪人族屬。臣營有捉囚者。當移送捕廳矣。予曰。分付後。更爲入侍。予御望春門外小次。命武藝別監。拿入姜繼昌。予問曰。俄者盤問之下。終是隱諱。汝雖年少。何敢如是。汝之與汝妹。指示差備內路逕之事及與汝叔往來綢繆之狀。皆已綻露於捕廳招辭。雖欲隱諱。其可得乎。前後事狀。一一直告仍命施威嚴問。繼昌供曰。田興文果於其日黃昏。着氈笠來到渠所居別監房招出渠曰。吾於闕中。有可爲之事。故今日欲入宿於大內近處云。故渠問何事。興文曰。毋論某事。吾自有可爲之事云。忽往何處。小頃復來。索夕飯。而渠以食時已過而無餘答之則。又索饌物。故與之卵醢。興文復往矣。其夜二更。果有變於尊賢閣矣。問旣見殊常之跡。則何不問殊常之事乎。繼昌供曰。興文果以爲。欲登尊賢閣屋上云。故渠問欲登之意。則興文曰。汝何知之。渠曰。豈不連累於我乎。興文曰。汝若煩洩。吾當殺汝云。故渠曰。事已到此。不得不與汝同爲矣。興文問大殿差備。渠指顯謨門曰。此門之內也。興文唯唯而去。有頃而還來矣。問曰。汝叔龍輝不來乎。繼昌供曰。渠叔果入來。問曰汝叔嘗往來於何處乎。繼昌供曰。往來於申政丞家社洞金政丞家。及金生員家。又常往來於大寺洞崔生員家及永城尉家矣。問曰興文之欲登尊賢閣屋上之意。汝豈不知乎。繼昌供曰。渠問於興文。則曰此是大段之事。不可輕易言之云矣。問曰興文有所持之物乎。繼昌供曰。興文持劍。故渠問何爲而持劍乎。興文曰。登屋時。若有人來逼。則將刺之云矣。問曰興文決不但只刺來逼之人而已。必有犯上之計。從實直告。繼昌供曰。興文以爲。以觀機數。昏黑無人。則欲犯之云。而其時渠叔龍輝。在傍見之矣。問曰。興文以何心爲此云乎。繼昌供曰。興文以爲。吾方爲逆賊之事矣。問曰。何人使興文爲此事乎。繼昌供曰。聞興文之言。則苑洞洪哥兩班。使渠作此事云矣。敎曰。丹鳳門金虎門仍留。捕廳面質。招辭催促。敎曰。繼昌姑下之。內人月惠拿入。敎曰。向夜作變於尊賢閣屋上之罪人田興文。昨夜又自景秋門越墻。旣已現捉。而捕廳盤問之時。興文以爲。汝之娚繼昌。與汝有謀議之事。而使渠侵夜入來。登于御室屋上。昨夜又自景秋門踰越宮墻者。亦出於汝等之指揮云。汝以幺麼年少之內人。有何凶惡之心。敢生此叵測之計。慫慂汝娚。圖得興文。至於潛入御室屋上。又越莫重宮城。究其所爲。萬萬凶惡。田興文。汝豈不知乎。今此嚴問之下。若有一毫隱諱。當直爲正法。箇箇直招。月惠供曰。任掌田興文果知之。而渠之孼叔。有一凶惡者。此漢或來同議而爲之。而渠則不知矣。問曰。指揮汝娚妹之人。從實直告。月惠供曰。景秋門越墻事。則果不知矣。問曰。尊賢閣登屋者。汝果知之乎。月惠供曰。渠娚年少。故渠慮渠娚或犯此等事。常時每爲戒飭矣。問曰。龍輝於汝爲誰。供曰。渠之父矣。問曰。繼昌爲同生乎。供曰。四寸矣。問曰。興文與龍輝同爲潛入事狀。從實直告。供曰。渠叔凶惡之人。必與之謨議矣。問曰。汝何以知之乎。供曰。渠叔要與相見。而渠悤忙未及見之矣。問曰汝之同伴言內。汝之招見汝娚之狀。極爲殊常。或一日數三次招見云。其日豈不招見乎。供曰。果欲相見而出去。則已往他處。故使別監招之。而無去處矣。國榮曰。興文與繼昌之叔龍輝面質後。供辭又自捕廳入來。而興文作變之事。皆是龍輝之指使。而端緖盡出。勢將親問矣。命親鞫爲之。敎曰。月惠亦姑下之。敎曰。侍衛待令。罪人上闕事分付。
정조 1년 · 강
御肅章門。行親鞫。領議政金尙喆。左議政鄭存謙。右議政徐命善。判義禁蔡濟恭。同義禁任希曾李命植徐浩修。大司憲鄭昌順。大司諫趙英鎭。司諫安聖彬。獻納沈豊之。正言李燮[夔:I-PERSON]兪岳柱。問事郞廳李在學李儒慶洪明浩尹尙東朴祐源趙時偉金履正柳誼。刑房都事李基成林最遠。文書色都事張鉉國洪彥燮。
정조 1년 · 목
具布裹翼善冠白袍布裹帶。乘輿出延陽門。諸肅章門殿座。予曰。昨夜越墻罪人所謂田興文者。自捕廳推問。則乃是向日尊賢閣屋上作變之賊。渠招中以爲。與扈衛軍官姜龍輝爲名者。潛入作變。而龍輝之侄別監繼昌。龍輝之女內人月惠。爲內應云。故繼昌月惠。俄已自內盤問。則前後情節。盡露於繼昌之招。如許凶逆。古豈有哉。卿等見此招辭。敎曰。田興文上之。敎曰。聞捕將所奏。則興文之變名者三。所佩之號牌四云。陰凶悖惡之狀。從可知矣。敎曰。七月二十八日夜。尊賢閣屋上作變之事。先爲鉤問可也。興文納招。濟恭曰。洪相範相吉。緊出於逆招。宜卽發捕矣。予曰。卽爲發捕。敎曰。宣傳官先往相範家。搜探文書以來。大臣將臣進曰。扈衛軍官同謀之說。旣出逆招。當此危疑之除。慮無所不到。入直扈衛軍官。今姑結縛。以待罪人文書之考出而處之。似好矣。從之。濟恭曰。發捕都事俄纔入來。而相吉在全州。相範在臨陂云。故未得捉來云矣。敎曰。以興文之招觀之。昨日與相吉相範相見云。而今日之稱在遠鄕。已極殊常。且罪人文書不善搜來。極爲駭然。發捕都事誰也。濟恭曰。成稷柱安宗厚矣。敎曰。汰去。其代口傳差出。卽刻察任。敎曰。相吉相範從速發捕。敎曰。興文姑爲下幕。罪人姜龍輝上之。敎曰。罪人旣請面質。興文上之。與龍輝面質。存謙曰。罪人面質時。興文之言。皆有證據。明白無疑。而龍輝則低頭嘿嘿。不能發明矣。敎曰。興文姑爲下幕。龍輝各別勸杖。尙喆曰。龍輝旣不發明於面質時。而若是發惡。誠極凶頑矣。敎曰。從當更問。龍輝姑爲下幕。敎曰。罪人興文。更爲上之。興文更招。尙喆等曰。侵夜訊囚。玉體勞動。誠極焦悶。今則凶逆端緖已露。更無可問。而發捕罪人。姑未入來。暫爲還內。似好矣。敎曰。興文姑爲下幕。敎曰。內人秀愛。出付鞫廳。○敎曰。親鞫姑罷。待明朝擧行。罪人幷下府。乘輿還內。
정조 1년 · 강
御望春門外小次。親問繼昌等。
정조 1년 · 목
予曰。繼昌月惠之類更問。然後宮人締結者。可以査得矣。民始曰。然矣。敎曰。繼昌更爲上之。問曰。汝於其間。更有思得者乎。供曰。先使渠通之故。出來相見矣。問曰龍輝與其女爲何言。而興文亦同爲入來乎。供曰。興文立於加設差備房前。龍輝與女相見於 王大妃殿差備。而照羅赤黃姓者見之矣。問曰龍輝與其女有何語乎。供曰。渠指示入去之路。因問何爲而入來乎。龍輝曰。與興文登尊賢閣藏身云云。故問其欲刺之人。則答曰。逢人則刺之矣。敎曰。汝以所聞。從實直告。供曰。欲犯上矣。問曰以何故欲犯上云乎。供曰。渠叔以爲。此是多人同爲之事。自有妙理。向後當知之云矣。問曰他人有知之者乎。供曰。渠妹以爲。高尙宮知之云矣。敎曰。月惠更爲上之。與繼昌面質。繼昌向月惠曰。其日汝父。豈不謂汝曰。欲與興文。同登尊賢閣屋上。如有見逐之事。指示隱匿之所云云。月惠曰。不見渠父矣。繼昌曰。其時入報汝父之入來之事。汝豈不出來見之乎。月惠曰。果見之矣。繼昌又謂月惠曰。汝父豈不謂汝曰。指示隱匿之處云云乎。月惠曰。余無指示處矣。敎曰。月惠語屈。而然不直告。極爲妖惡矣。仍命施威嚴問。月惠供曰。繼昌之言果是矣。問曰。汝父之事。果言於高尙宮乎。供曰。以此事言於渠房主高尙宮。則亦不挽止矣。問曰。內人所謂收養稱號者。有若夫妻者然。無言不道。高尙宮宜無不傳於渠之收養之理矣。供曰高尙宮之收養。卽文姓。高尙宮果以此事。言於文尙宮矣。問繼昌曰。興文作變之後。當爲官爵云云之說。汝聞之乎。供曰。興文欲犯上。而渠以爲。當得官爵云矣。問曰。當得官職於何處云乎。供曰。洪哥兩班云矣。問曰。洪哥是誰之族乎。供曰。聞其族。於昨年。死於鞫獄云矣。問曰。興文則旣持環刀。汝叔持何物乎。供曰。渠叔則以人尺餘鐵鞭。揷於腰後矣。敎曰。罪人秀愛上之。問曰汝是月惠之房主。而月惠之招以爲。姜龍輝田興文作變之時。龍輝來言於其女月惠。則月惠言於汝。汝又言於汝之收養同生文尙宮之狀及其他綢繆情節。綻露無餘。月惠不可過年少幺麼內人。則如此凶惡之事。必不能自主。汝豈無慫慂指揮之事乎。從實直告。秀愛供曰。渠則不知矣。敎曰。加刑以問。秀愛供曰。願與月惠面質矣。敎曰。月惠上之。月惠謂秀愛曰。吾父作變之說。吾豈不言於汝乎。秀愛曰。其時不見汝之面矣。月惠謂秀愛曰。其日豈不以其事言之乎。敎曰。月惠以分明言及之意納供。則汝焉敢隱諱乎。秀愛供曰。渠則實不知矣。敎曰。罪人忍杖抵賴。終是始不服。萬萬凶獰矣。○命罪人秀愛出付鞫廳。命親鞫姑罷。待明朝擧行。
정조 1년 · 강
吏曹參議金夏材。以父病。陳疏乞遞。賜批許救護。
정조 1년 · 강
全羅監司鄭元始上疏。請往省先壠。賜批許之。
정조 1년 · 강
修撰林雲[蓍:I-PERSON]喆上疏討逆。仍請改槐圈。賜批。
정조 1년 · 목
疏略曰。向夜之事。餘悖未已。古語曰。不見其形。願察其影。凶逆餘孼之尙今未鋤者。豈非此賊之形影乎。其在杜絕禍萌之道。決不可因循。和緩泰淵翼龍重得。竝從三司之請。竊念新進分館之規。所以甄別淸濁也。頃日槐院會圈。遂使世累爲指點之輩。混參於其中。圈點一出。物論喧騰。臣謂參圈諸人。幷施刊削之典。仍令改圈可也。批以。首陳。予意。豈忽於隄防而然乎。末端事。旣已分館。何必改圈也。
정조 1년 · 강
執義任觀周疏論諸條。賜批。
정조 1년 · 목
疏略曰。三司合啓。卽一國共公之論。殿下雖過於含容之德。欲用寬典。而和緩貫盈之罪。韓翼謩金相福之負犯。昭布於明義錄。則此是 宗社之罪人。至若洪樂任。處地何如。而與厚謙養厚。腸肚相連。及其嗾出妖雲之凶書。以爲翻覆聽政之計者。論其罪犯。萬戮猶輕。臣謂竝允臺啓。以示大聖人無私之義。伏聞成均館啓下節目。元圓點赴試。以百數定額云。孟嘗君。列國一公子也。食客猶三千。則以堂堂千乘之國。定額養士。極爲苟艱。而鄕儒之爲居齋來者。因此見逐。彷徨道路。臣謂定額一款。勿施可也。科場不嚴。挽近極矣。昨今兩年。令甲申嚴。從此可期濟濟之美。而第攸司之臣。過於嚴束。搜及遍身云。夫榮士。將以需用。而爲國之元氣者也。此後科場。分付禁亂官。特弛搜身之禁。以正士趨焉。各宮房貽弊於外方者。殿下無不革罷。群下欽頌。生民鼓舞。第柴場折受之弊。猶未革焉。侵漁多端。民不支堪。臣謂竝賜革罷。以除生民之弊。賙賑之政。有國之大事。咸鏡監司趙重晦。賑狀之稽滯。至于七月之久。其賑政疏虞。推此可知。雖以傳聞言之。三水甲山。同一被災。而三水置之稍實。民不免塡壑之患。文川高原。同一被災。而高原置之稍實。還上不能準捧。則歸罪於本倅而狀聞。此可見聵劣不能事事矣。臣謂趙重晦。亟施譴罷之典也。宿衛疏虞。盜入大內。捕廳之設。專爲窺察譏捕者也。左右捕將。雖已處分。臣謂若未刻期速捕。則當該大將。宜施重律。當該校卒。嚴刑遠配可也。臣治疏將上。伏見傳敎。纘海依臺請荐棘。泰淵則未下處分。亦依臺啓。以嚴王章。批以首陳當留念。圈圓點儒生之勿限額數事。今番節目。非今創始者。卽取舊典中數多額也。然旣有所陳。令本館更爲稟處。科場之搜挾。及於士子之身。甚非予之本意。設有書册之藏匿懷中者。此士子之罪也。何必自朝廷先自疑之。此後以此知委試所。傳無搜挾及身。諸宮房柴場革罷事。下該曹稟處。北伯事。遠外風聞。有難盡信。何必數遞藩任乎。捕廳事。雖尋常竊發之盜。名以捕盜衙門。不能登時跟捕。已極駭然。況暮夜宮省寢室咫尺之內乎。迄不斯得。予則以爲。從此捕廳。雖革之可也。若不捕得。則捕將之嚴勘。校卒之刑配。烏可已也。末端事。亦當留意矣。爾其勿辭。從速察職。
정조 1년 · 목
予曰。掖屬宮人。多入於締結之中。此甚可悶。國榮曰。究覈鋤治之外。無他道矣。予曰。昨日還內之後。更問繼昌。則供辭與興文如合符節。尤無可疑之。端矣。國榮曰。亦宜出付鞫廳矣。予曰。渠雖內應。年紀幼少。有所不忍。故姑不出付。當觀勢爲之矣。
정조 1년 · 강
御肅章門。行親鞫。
정조 1년 · 목
具布裹翼善冠白袍布裹帶。乘輿出諸肅章門。大司憲鄭昌順曰。申光緝。渠家負犯。固不可使之偃息在家。且以昨日罪人之招觀之。與此凶逬之徒。綢繆款密。請設拿鞫嚴問。敎以。依啓。大司諫趙英鎭等曰。鞫獄事體。何等嚴重。而昨夜出使都事。罪人掩捕之除。只搜外舍。不爲窮索。致使罪人不卽就捕。誠極駭然。請成[稷:I-PERSON]柱安宗厚幷遠竄。敎以。其宜問而後竄。待決末遠竄。○敎曰。田興文上之。敎白。興文連爲加刑。其行凶節次。一一詳問。敎曰。興文姑爲下幕。各別救療。敎曰。罪人洪相範上之。敎曰。興文上之。與相範面質。領議政金尙喆曰。相範語屈。不能發明矣。敎曰。相範連爲勸杖。興文下幕。命捕將進前。具善復進伏。予曰。相範之庶弟往來京中之說。亦發於相範之招。自捕廳捉來推問。予顧謂大臣曰。相範之逆節。若是昭昭。而忍杖不服者。豈不凶頑乎。尙喆曰。興文之供。便是相範之斷案。而其窮凶情節。終不直招。尤極凶獰矣。右議政徐命善曰。以諸賊之招觀之。嘯聚凶徒。主張陰謀。明若觀火。而屢度刑訊。若是抵賴。必欲杖斃之音也。敎曰。相範姑爲下幕。予曰。申晦家文書。何若是少耶。光緝拿來都事誰也。判義禁蔡濟恭曰。洪格也。命善曰。罪人拿來時。搜探文書。何等嚴重。而只是田畓文劵雜册數種而已。事關鞫體。不可不嚴繩。洪格爲先汰去。拿問査處。從之。敎曰。罪人洪大燮上之。敎曰。興文上之。與大燮面質可也。納招後。敎曰。興文下幕。大燮加刑取招。命捕將進前。具善復進前伏。予曰。所謂朱哥同和。卽大燮之廊底居生。而緊出於逆招。自捕廳。卽爲捉來推問可也。敎曰。大燮姑爲下幕。罪人姜龍輝上之。敎曰。問卽讀諭繼昌招辭。使龍輝詳聞。而逐條取服可也。龍輝遲晚納招。予曰。繼昌招辭。又爲讀諭。逐條遲晚然後。捧結案可也。龍輝以大逆結案。敎曰。龍輝正法之前。相範上之。使之面質可也。相範上之面質後。相範辭屈。大臣禁堂問郞進前曰。相範見龍輝之面。未接一言。以袖掩面。不敢有發明之言。同謀之狀。昭然可知矣。濟恭曰。龍輝今無更問之端。行刑次當爲下之矣。敎曰。行刑時百官序立。依例爲之。昌順等曰。龍輝旣已伏法。相範亦方拘問。指使顯有所歸。窩窟今幾盡露。荐棘罪人趾海述海纘海等。卽令發捕。究覈情節。快正王法。敎以。依啓。敎曰。大逆不道正法罪人龍輝侄掖屬繼昌。女宮人月惠。月惠之房主內人秀愛及秀愛之婢福梅德連。自內取招。一幷下義禁府載推案。敎曰。尙宮福氷侍女月惠及福氷之婢五德連伊。幷出付鞫廳。敎曰。罪人任伊崔無草里。別無可問之端。放送。田允希。移送秋曹。待應坐勘處。予曰。龍輝結案。讀諭相範。使之詳聽。期於取服可也。尙喆曰。興文之懷刃。龍輝之鐵鞭。皆是相範指使之狀。已悉諸賊之招。而無毫末可疑。相範直捧結案宜矣。予曰。從當更問。相範姑爲下幕。罪人洪信德上之。尙喆曰信德本是述海家客。陰謀秘計。必無不知之理。至於相範。募得刺客崔世福。欲爲主立役於闕中之說。萬萬凶慘。卽爲發捕宜矣。敎曰。崔世福自捕。廳發捕。敎曰。信德。更待罪人之拿來。當面質。姑爲下幕。罪人福氷上之。敎曰。福氷。以先朝宮人。固當謹愼。而旣因秀愛。聞繼昌輩凶謀。不卽告變之狀。尤極駭痛。加刑取招可也。福氷納招後。敎曰。福氷姑爲下幕。罪人姜貴得上之。發問目問之。貴得納招後。敎曰。貴得別無可問之端。卽爲下府。罪人田有風[豊:I-PERSON]上之。讀諭問目。有豊納招後。敎曰。有豊姑爲下幕。善復曰。崔世福。依纔發捕。則撤家逃走云。故今方跟捕。而其同生爲先捉來矣。敎曰。另加跟捕可也。敎曰。罪人田興文上之。尙喆曰不無徑斃之慮。先捧結案似好矣。在學曰。罪人一一遲晩矣。興文以大逆結案。行刑次下府。敎曰罪人姜貴得。別無可問之端。放送。田有豊田有良五德連伊。自在應坐中。幷移刑曹嚴囚。敎曰。罪人朴海根上之。信德亦爲上之。面質可也。面質後。納招後。敎曰。信德旣已面質。先爲下幕。海根各別勸杖。敎曰。從當更問。海根姑爲下幕。敎曰。罪人金昌祿上之。大臣書問目問之。加刑取招可也。昌祿納招後。敎曰。昌祿今姑下府。罪人一竝下府。敎曰。申飭之下。身爲掖隸。踰出作門。事關紀綱。當該別監。令訓將嚴棍査奏。司謁。令攸司科治。敎曰。親鞫姑罷。待明朝爲之。敎曰。十三日文臣製述。待下敎爲之。乘輿還內。
정조 1년 · 목
敎曰。副提調持加減心腎湯入侍。○予曰。院隸旣在於傳命重地。而根着凡百。全不審愼。故有如海根之事。此後則使之另擇可也。
정조 1년 · 강
有政。吏曹判書李重祜進。
정조 1년 · 목
以閔彛燮爲 泰陵參奉。尹晩東爲 英陵參奉。彛燮以下。幷初仕也。趙圭鎭爲江界府使。李徹祥爲三陟府。使。李耉永爲麻田郡守。具膺爲宜寧縣監。金峙默爲殿山縣監。尹欽烈爲禮安縣監。李衍祥爲同敦寧
정조 1년 · 목
予曰。罪人世福。尙未捉來云。而擧兵犯闕之賊。古亦何限。而刺客行凶之變。今始初見矣。賊賤隸之流。敢爲潛入大內之擧者。尤豈不痛駭乎。國榮曰。此專由於紀綱不嚴之致也。
정조 1년 · 목
具布裹翼善冠白袍布裹帶。乘輿出協陽門。詣肅章門殿座。敎曰。罪人田允光上之。其子興文結案。詳細讀論可也。允光納招後。敎曰。允光自在應坐之中。卽爲下之。大司憲鄭昌順曰。別軍職李弘逵綢繆親密於麟漢之狀。屢發於捕廳之招。爲先汰去。拿鞫嚴問宜矣。敎以依啓。敎曰。罪人洪相範上之。問郞進曰。利劍鐵鞭等凶謀。相範今始遲晩矣。問郞李在學曰。相範以大逆結案。行刑次下府。敎曰。朴石奉韓宗廉。別無可問之端。放送。○敎白。罪人高允喆上之。允喆納招後。敎曰。允喆下幕。敎曰。罪人秀愛。雖與造謀有異。至於知情不告之律。焉敢逭也。然而渠之入闕。不在於伊日之前。容有傅生之道。減死定配。福氷。不卽告變。今始綻露。同情之律。亦焉敢逭也。而渠之聞所傳之說。在於晦間。日前內間推問之時。出於他囚之供。宜有量處之道。依昨日劃紙。嚴刑一次。邊遠定配。○敎曰。罪人崔世福信德上之面質。面質納招後。敎曰。捕將進前。具善復進伏。予曰。面質時。信德以爲。相範與世福謀議時。相範之奴介同參聽云。令捕廳捉來鉤覈可也。敎曰。信德下幕。世福各別勸杖可也。領議政金尙喆曰。世福面質見屈。而嚴刑之下。一向抵賴。誠極凶頑矣。敎曰。姑爲下幕。敎曰。移刑曹內人五德連伊及內人私婢福梅德[連:I-PERSON]。各嚴刑一次。海島永屬官婢。敎曰。罪人申光緝上之。納招後。敎曰。光緝下幕。罪人洪大燮上之。敎曰。興文之供以爲。相範凶謀。同議於大燮家云。其同謀之狀。反覆盤問可也。大燮納招後。敎曰。大燮姑爲下幕。敎曰。罪人高允喆。罪狀非曰不少。與興文之叔允喜[希:I-PERSON]。俱是奇別書吏。傳通朝奇於逆黨。故雖已就捕。不過飢寒之中。貪其錢兩之致。豈足深誅。令本府刑推一次放送。罪人申光緝。以乃父之子乃兄之弟。與諸賊聲氣相通。況今番事。龍輝。出入於申晦之家云。而臺啓又發。雖已拿問。渠供中諸賊。皆以渠堇具人形云者。亦非虛語。置之不足貴之科。不爲更爲盤問矣。罪人李弘逵。旣發於臺啓。又出於捕廳。不可置之別軍職。雖允臺啓。此等孤雛。不足親問。幷放逐。本鄕。罪人金昌祿。渠以幺麼賤類。切親於麟漢養厚。諸賊之書札外。密傳言語。昌祿專主相通。而與指敎興文有異。參酌。令本府刑推邊遠定配。敎曰。罪人金壽大上之。納招後。敎曰。今以壽大之招觀之。凶徒之排布設施。極其陰慘。至於締結內人中官之境。誠不知何樣禍機。伏在何地。思之及此。危懍之變。迫於呼吸。其在戒嚴之道。不容少緩。分付各營。使之扈衛。親鞫時宮城扈衛。依例吹螺擧行可也。○敎曰。昌慶宮守宮大將。蔡濟恭差下。卽爲馳進。結陣於 孝明殿前路。敎曰。李謙彬守宮大將從事官差下。○敎曰。判義禁蔡濟恭許遞。鄭弘淳除授。先入侍後謝恩。昌順等曰。相範承款正法。述海當施應坐本律而諸賊之招。指使窩主。專屬述海。還寢處絞之命。亟令拿鞫。快正王法。敎曰。罪人金[福:I-PERSON]尙福上之。與壽大面質可也。面質納招後。敎曰。福尙壽大幷姑移置。罪人金興祚上之。敎曰。巫女占房之受嗾於述海妻。埋凶射天之狀。壽大之招。旣皆吐實。而興祚旣是占房之夫。則其窮凶情節。萬無不知之理。各別嚴刑取招可也。興祚納招後。敎曰。福尙興祚姑爲下幕。○昌順等曰。述海妻。潛逞不道之謀。締結妖巫。購募刺客。圖盡不敢言之地。咀呪不忍聞之說。至試射天之凶。恣行埋蠱之變。誠是大逆。此豈可以夫婦女爲拘。而不卽鞫問乎。述海妻卽刻發捕。嚴鞫情節。快正王法。斷不可已矣。敎以。依啓。尙喆等曰。內官所謂朴知事者。旣出於福尙之招。亟令發捕。究覈得情宜矣。予曰。所謂朴宦。乃侍 陵官也。以一人之亂招。輕易拿來。豈不重難乎。當更思處之矣。敎曰。壽大姑爲下幕。尙喆曰。述海妻雖已發捕。而述海婢甘貞丁伊等。不可不先爲鉤問矣。予曰然矣。罪人甘貞上之。納招後。敎曰。興祚上之。與甘貞面質可也。興祚面質後承款。命善曰。甘貞之供。逐條明證。雖以興祚之凶頑。箇箇遲晩。而且墻下埋凶之狀。旣出於興祚之口。則卽速掘見宜矣。予謂浩修曰。卿往興祚家。掘見所埋之物可也。○興祚以大逆結案。敎曰。明當更問。甘貞姑爲下幕。乘輿入藥房小次。敎曰。副提調持湯劑入侍。
정조 1년 · 강
秋曹。以大逆不道興文龍輝應坐人押配啓。
정조 1년 · 목
刑曹啓言。因義禁府啓辭。大逆不道罪人興文應坐兄有良蔚山府。有豊興陽縣。幷爲奴。叔允希珍島郡。侄子順得機張縣。仁得延日縣。幷安置押送配所。又啓言。龍輝應坐妻齊飛固城縣爲婢。子繼興泗川縣爲奴。幷押送配所。
정조 1년 · 강
金吾。以大逆不道罪人依律應坐人勘配啓。
정조 1년 · 목
義禁府啓言。大逆不道罪人興文父允光。依律處絞。龍輝女月惠捉囚鞫廳。侄繼昌捉囚捕廳。待結末擧行之意敢啓。敎以。月惠繼昌。卽爲以應坐勘律。又啓言。月惠巨濟府爲婢。繼昌古今島安置。出付刑曹押送。又啓言。述海黑山島配所。遣府都事。地方官眼同。連坐處絞。秀海興海郡邊遠定配。內人五德等。各嚴刑一次。福氷金海府邊遠定配。五德巨濟府。連伊南海縣。福梅珍島郡。德連古今島。幷永屬官婢。押送配所。
정조 1년 · 강
孝明殿祝文。命代押。望 祭攝儀。
정조 1년 · 강
命明日傳 香。明政殿月臺爲之。
정조 1년 · 강
遣承旨。諸 宗廟奉審。
정조 1년 · 강
召見承旨洪國榮于建陽門外小次。
정조 1년 · 목
予曰。宮人內官輩之爲凶徒腹心者。未盡査得。此甚可悶矣。國榮曰。戊申年扈衛時。將臣晝則着軍服。夜則具甲冑云矣。
정조 1년 · 목
具布裹翼善冠白袍布裹帶。自小次乘輿。詣肅章